Renáta Zmajkovičová

JUDr. Renáta Zmajkovičová (* 9. máj 1962) bola v rokoch 2002 až 2016 poslankyňa Národnej rady Slovenskej republiky za politickú stranu SMER – sociálna demokracia.

 Životopis 
Renáta Zmajkovičová vyštudovala Strednú ekonomickú školu v Trnave. Od roku 1981 pracovala postupne na Okresnom a Obvodnom úrade v Trnave, neskôr v Investičnej a rozvojovej banke v Senci. V roku 1996 založila reklamnú agentúru v Bratislave a rovnako začala podnikať aj v oblasti módy ako majiteľka dámskeho butiku v Trnave. V rokoch 2001 až 2005 pôsobila na úrade Trnavského samosprávneho kraja ako riaditeľka úradu.

Od roku 2002 do marca 2016 pôsobila ako poslankyňa Národnej rady SR za stranu SMER – sociálna demokracia. 

Renáta Zmajkovičová vyštudovala za právničku. Skončila Právnickú fakultu Univerzity Mateja Bela v Banskej Bystrici (UMB). Magisterský titul získala po tom, čo obhájila 74-stranovú diplomovku na tému „Tvorba práva s osobitným zreteľom na zákonodarný proces Národnej rady SR“. Do tejto diplomovej práce z roku 2007 odpísala niekoľko paragrafov rokovacieho poriadku parlamentu, ktoré vydávala za vlastný text. Išlo o minimálne 20 paragrafov zákona o rokovacom poriadku NR bez toho, aby to priznala. Zákon neuviedla ani v zozname použitej literatúry, ktorý je na konci práce. Za pochybnú prácu nebudú pykať ani učitelia, ktorí prácu odobrili. Škola reprezentovaná dekanom zamietla celý škandál pod koberec s tým, že sa nič nestalo. Od prípadu dal ruky preč aj vtedajší minister školstva Ján Mikolaj (SNS) s tým že „Keď už študent obháji prácu, je to uzavretá vec," Zákon o vysokých školách č. 131/2002 Z. z., bol od svojho uvedenia do platnosti 26. marca 2002 do súčasnosti (2025) novelizovaný viac ako 50 krát. Možnosť vysokých škôl preskúmať a prípadne odobrať akademický titul bola zavedená novelou č. 137/2022 Z. z., ktorý nadobudol účinnosť až v roku 2022.  

V Národnej rade SR od roku 2012 do roku 2014 zastávala funkciu podpredsedníčky Národnej rady SR. 

V predchádzajúcom volebnom období v rokoch 2010 až 2012 zastávala funkciu predsedníčky Výboru NR SR pre nezlučiteľnosť funkcií a bola členkou Výboru NR SR pre ľudské práva a národnostné menšiny. 

Vo funkčnom období 2006 až 2010 bola predsedníčkou Mandátového a imunitného výboru NR SR, ako aj podpredsedníčkou Výboru NR SR pre nezlučiteľnosť funkcií a členkou Výboru NR SR pre verejnú správu a regionálny rozvoj.

Zároveň bola predsedníčkou trnavskej krajskej organizácie strany SMER – sociálna demokracia.

V roku 2014 bola zapletená do kauzy predraženého nákupu prístroja CT v piešťanskej Nemocnici Alexandra Wintera, kvôli čomu po výzve premiéra skončila ako predsedníčka dozornej rady nemocnice a vzdala sa aj postu podpredsedníčky parlamentu.

Od roku 2014 je čestnou predsedníčkou Nadácie Renáty Zmajkovičovej : www.nadacia-rz.sk 

 Referencie 

 Externé odkazy 

Kategória:Žijúci ľudia
Kategória:Politici Smeru
Kategória:Podpredsedovia NR SR
Kategória:Poslanci NR SR (2002 – 2006)
Kategória:Poslanci NR SR (2006 – 2010)
Kategória:Poslanci NR SR (2010 – 2012)
Kategória:Slovenské političky